Document ID: 32014R1257

ΚΑΝΟΝΙΣΜΌΣ (ΕΕ) αριθ. 1257/2014 ΤΗΣ ΕΠΙΤΡΟΠΉΣ
της 24ης Νοεμβρίου 2014
για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα, με σκοπό την προσαρμογή των παραρτημάτων I και IV
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (1), και ιδίως το άρθρο 31 παράγραφοι 1 και 3,
Εκτιμώντας τα ακόλουθα:
(1)
Τα ακατέργαστα άλατα καλίου είναι υλικά που λαμβάνονται από φυσικούς πόρους μέσω εξόρυξης. Για τέτοια φυσικά προϊόντα, οι απαιτήσεις ελάχιστης περιεκτικότητας σε θρεπτικά συστατικά που αναφέρονται στην καταχώριση 1 του πίνακα A.3 του παραρτήματος I του κανονισμού (ΕΚ) αριθ. 2003/2003 καθορίστηκαν σύμφωνα με την ορθή βιομηχανική πρακτική. Ωστόσο, όταν η περιεκτικότητα του μεταλλεύματος σε κάλιο μειώνεται με φυσικό τρόπο, οι παραγωγοί αντιμετωπίζουν αυξανόμενες δυσκολίες συμμόρφωσης με τα ισχύοντα όρια, πράγμα που θέτει σε κίνδυνο την αδιάλειπτη προμήθεια των επαγγελματιών αγροτών σε λιπάσματα τα οποία παρασκευάζονται από ακατέργαστα άλατα καλίου. Ως εκ τούτου, τα όρια αυτά θα πρέπει να μειωθούν ελαφρά με τροποποίηση της καταχώρισης 1 του πίνακα Α.3 του εν λόγω παραρτήματος, προκειμένου να επιτραπεί στους παραγωγούς να εξακολουθήσουν να διαθέτουν στην αγορά τα προϊόντα τους ως «λιπάσματα ΕΚ». Η τροποποίηση αυτή λαμβάνει υπόψη ότι οι αναθεωρημένες, ελαφρώς χαμηλότερες οριακές τιμές επιτρέπουν επίσης αποδοτική λίπανση και συνεπώς μπορούν να θεωρηθούν τεχνική πρόοδος σύμφωνα με το άρθρο 31 παράγραφος 3 του κανονισμού (ΕΚ) αριθ. 2003/2003.
(2)
Το φωσφορικό 3,4-διμεθυλο-1H-πυραζόλιο (εφεξής «DMPP») είναι ένας αναστολέας της νιτροποίησης κατάλληλος προς χρήση με τα συνήθη αζωτούχα λιπάσματα (σε στερεά ή υγρή μορφή). Το DMPP μειώνει τους κινδύνους απωλειών αζώτου στο έδαφος και στην ατμόσφαιρα και επομένως αυξάνει την αποδοτικότητα της χρήσης αζώτου.
(3)
Το μείγμα αντίδρασης μεταξύ N-βουτυλο-θειοφωσφορικού τριαμιδίου και N-προπυλο-θειοφωσφορικού τριαμιδίου (εφεξής «NBPT/NPPT») είναι ένας αναστολέας της ουρεάσης. Το NBPT/NPPT μειώνει τον κίνδυνο απωλειών αζώτου υπό μορφή εκπομπών αμμωνίας μετά τη χρήση λιπασμάτων που περιέχουν ουρία και ως εκ τούτου βελτιώνει την αποδοτικότητα της χρήσης αζώτου.
(4)
Προκειμένου να γίνουν ευρύτερα διαθέσιμα στους αγρότες σε όλη την Ένωση, το DMPP και τα NBPT/NPPT θα πρέπει να προστεθούν στους καταλόγους των εγκεκριμένων αναστολέων της νιτροποίησης και της ουρεάσης στο παράρτημα I του κανονισμού (ΕΚ) αριθ. 2003/2003, σύμφωνα με το άρθρο 31 παράγραφος 1 του κανονισμού (ΕΚ) αριθ. 2003/2003.
(5)
Στερεά ή υγρά λιπάσματα καθαρής ουρίας-φορμαλδεΰδης, καθώς και στερεά λιπάσματα NPK, NP και NK που περιέχουν ουρία-φορμαλδεΰδη παρατίθενται ως τύποι λιπασμάτων στο παράρτημα I του κανονισμού (ΕΚ) αριθ. 2003/2003. Παρόλο που τα συμπυκνώματα ουρίας-φορμαλδεΰδης είναι σταθερά υπό μορφή διαλύματος και εναιωρήματος, τα υγρά λιπάσματα NPK, NP και NK που περιέχουν ουρία-φορμαλδεΰδη δεν παρατίθενται ακόμη στο παράρτημα I του κανονισμού (ΕΚ) αριθ. 2003/2003 ως ξεχωριστός τύπος προϊόντος. Δεδομένου ότι υπάρχει αυξανόμενο ενδιαφέρον για την εμπορία υγρών λιπασμάτων NPK, NP και NK που περιέχουν ορισμένη ποσότητα ουρίας-φορμαλδεΰδης ως πηγής αζώτου, η ουρία-φορμαλδεΰδη θα πρέπει να επιτρέπεται στην παρασκευή υγρών λιπασμάτων NPK, NP και NK. Έξι νέες ονομασίες τύπου θα πρέπει, επομένως, να περιληφθούν στον πίνακα Γ.2 του παραρτήματος I του εν λόγω κανονισμού.
(6)
Εκτός από την εισαγωγή των DMPP και NBPT/NPPT στο παράρτημα I του κανονισμού (ΕΚ) αριθ. 2003/2003, θα πρέπει να προστεθούν στο παράρτημα IV του εν λόγω κανονισμού οι αναλυτικές μέθοδοι που πρέπει να εφαρμόζονται για τον επίσημο έλεγχο εκείνων των λιπασμάτων.
(7)
Συνεπώς, ο κανονισμός (ΕΚ) αριθ. 2003/2003 θα πρέπει να τροποποιηθεί αναλόγως.
(8)
Προκειμένου να εξασφαλιστεί ότι η μέθοδος για την ανάλυση των NBPT/NPPT, η οποία είναι επί του παρόντος στο στάδιο της επικύρωσης, θα δημοσιευτεί από την Ευρωπαϊκή Επιτροπή Τυποποίησης πριν από την προσθήκη των NBPT/NPPT στο παράρτημα I του κανονισμού (ΕΚ) αριθ. 2003/2003 και της νέας αναλυτικής μεθόδου για τον εν λόγω τύπο λιπάσματος στο παράρτημα IV του κανονισμού, η εφαρμογή θα πρέπει να ανασταλεί όσον αφορά τις εν λόγω τροποποιήσεις.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 32 του κανονισμού (ΕΚ) αριθ. 2003/2003,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις
Ο κανονισμός (ΕΚ) αριθ. 2003/2003 τροποποιείται ως εξής:
1)
Το παράρτημα I τροποποιείται σύμφωνα με το παράρτημα I του παρόντος κανονισμού.
2)
Το παράρτημα IV τροποποιείται σύμφωνα με το παράρτημα II του παρόντος κανονισμού.
Άρθρο 2
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το παράρτημα I σημείο 4) και το παράρτημα II σημείο 2) εφαρμόζονται από την 1η Ιανουαρίου 2016.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 2014.

Labels: 3
14
1
6